Na temelju članka 19. Odluke o potporama u ruralnom turizmu na području Osječko-baranjske županije ("Županijski glasnik" broj 6/15., 2/17., 12/17., 4/20., 2/21., 4/22. i 2/23.) Povjerenstvo za potpore u ruralnom turizmu objavljuje

J A V N I   P O Z I V

za dodjelu potpora za ulaganja u razvoj

 i unaprjeđenje ruralnog turizma na području Osječko-baranjske

županije u 2023. godini
1. PREDMET JAVNOG POZIVA

Predmet ovoga Javnog poziva je prikupljanje prijava za dodjelu potpora iz Proračuna Osječko-baranjske županije za 2023. godinu za ulaganja u razvoj i unaprjeđenje ruralnog turizma na području Osječko-baranjske županije (nastavno: Županija) u 2023. godini.

Potpora iz prethodnog stavka podrazumijeva nepovratna financijska sredstva odobrena iz Proračuna Županije za 2023. godinu.

2. NAMJENA I VISINA MOGUĆE POTPORE

             Potpora za ulaganja u razvoj i unaprjeđenje ruralnog turizma dodjeljuje se za ulaganja u razvoj i unaprjeđenje ugostiteljske i turističke usluge u ruralnom turizmu s ciljem podizanja razine kvalitete usluge kao i za očuvanje i ulaganja u razvoj tradicijskih i umjetničkih obrta te za povećanje prepoznatljivosti tradicijskih i umjetničkih proizvoda, a osobito za:

· ulaganja u objekte za pružanje turističkih, odnosno ugostiteljskih usluga,
· ulaganja koja se odnose za ispunjavanje potrebnih uvjeta utvrđenih posebnim propisima za obavljanje registrirane djelatnosti odnosno proširenje djelatnosti,
· ulaganja u podizanje kvalitete usluge i konkurentnosti,
· ulaganja u svezi s proširenjem ponude ugostiteljskih i turističkih usluga,
· ulaganja u radionice, odnosno poslovne prostore za tradicijske i umjetničke obrte radi poboljšanja uvjeta rada u istima,
· ulaganja u unaprjeđenje proizvodnje tradicijskih i umjetničkih proizvoda, ulaganja u razvoj novih proizvoda/usluga i ulaganja za izlazak na nova tržišta,
· uvođenje sustava upravljanja kvalitetom normi i znakova kvalitete te upravljanje i zaštita intelektualnog vlasništva što se tiče tradicijskih, odnosno umjetničkih obrta,
· marketinške aktivnosti.

Potpora iznosi do 50% prihvatljivih troškova izvršenog ulaganja, a najviše do iznosa od 3.981,68 eura i može se ostvariti jedanput tijekom proračunske godine.
Prihvatljivim troškovima za korištenje potpore smatraju se troškovi:

· izgradnje, dogradnje, adaptacije ili opremanja objekta za pružanje usluga u turizmu i ugostiteljstvu,
· nabavke opreme potrebne za pojedine oblike selektivnog turizma povezanim s ruralnim prostorom kao što su: ulaganja u cikloturističku ponudu, opremu za prezentacijske svrhe, bazene, saune, hidromasažne kade, restauraciju i obnovu autohtonog objekta ulaganja u obnovljive izvore energije i slično,
· nabavke i postavljanja dodatnih vanjskih sadržaja za odmor i rekreaciju turista kao što su: bazeni, saune, hortikulturno uređenje okoliša, uređenje i opremanje pješčanih i poučnih staza i slično,
· izgradnje i/ili rekonstrukcije i/ili opremanja radionica za tradicijske, odnosno umjetničke obrte, odnosno financiranja nabave strojeva, postrojenja i opreme, alata i inventara, prilagodbe, uređenja i poboljšanja interijera poslovnog i proizvodnog prostora, uvođenja sustava upravljanja kvalitetom, normi i znakova kvalitete, upravljanja i zaštite intelektualnog vlasništva te nabave usluga u svrhu razvoja proizvoda,
· izrade web stranice, promidžbenog materijala i ostalih marketinških aktivnosti, osim ako potpora za ove troškove nije ostvarena po drugim osnovama temeljem Odluke o potporama u ruralnom turizmu na području Osječko-baranjske županije.
Potpore se ne dodjeljuju za troškove PDV-a u slučaju da je porezni obveznik upisan u registar obveznika PDV-a i ima pravo na odbitak PDV-a te drugih poreza, carina i drugih srodnih troškova.

U postupku odobravanja potpora primjenjuju se odredbe važeće uredbe Europske unije kojom se uređuju potpore male vrijednosti. 
3. UVJETI ZA PODNOŠENJE PRIJAVA
Pravo prijave za korištenje potpore imaju obiteljska poljoprivredna gospodarstva, obrti i trgovačka društva registrirani za pružanje ugostiteljskih i turističkih usluga u ruralnom turizmu, obrti, trgovačka društva i zadruge u kategoriji mikro, malih i srednjih poduzeća koji obavljaju djelatnost na tradicijski, odnosno umjetnički način, tj. koji posjeduju Uvjerenje o stjecanju statusa tradicijskog, odnosno umjetničkog obrta, udruge registrirane za djelatnosti povezane uz selektivne oblike ruralnog turizma i druge fizičke i pravne osobe koje imaju prebivalište odnosno sjedište na području Županije.
Pravo na podnošenje prijave imaju samo podnositelji koji su u cijelosti opravdali namjensko korištenje ranije dodijeljenih sredstava iz županijskog proračuna i koji nemaju dug prema Županiji.

Potpora se dodjeljuje pod sljedećim uvjetima: 

· da je podnositelj registriran za djelatnosti za koju se podnosi prijava, 
· ukoliko podnositelj spada u kategoriju tradicijskog, odnosno umjetničkog obrta mora posjedovati Uvjerenje o stjecanju statusa tradicijskog, odnosno umjetničkog obrta,
· da su troškovi za koje se podnosi prijava plaćeni prije njezinog podnošenja, 

· da su troškovi nastali u razdoblju od dana zatvaranja posljednjeg javnog poziva, odnosno od dana 9. lipnja 2022. godine do dana otvaranja novog javnog poziva za dodjelu potpora u ruralnom turizmu.
Pravo na podnošenje prijave nemaju podnositelji koji su blokirani, odnosno u stečaju ili u postupku predstečajne nagodbe, odnosno koji su u postupku likvidacije. 
4. POTREBNA DOKUMENTACIJA
             Potpore se odobravaju temeljem podnesenih prijava za dodjelu potpora na propisanom obrascu. 

             Podnositelj uz prijavu za dodjelu potpore mora priložiti sljedeću dokumentaciju:

· popunjen propisan obrazac prijave, 
· dokaz da je  podnositelj prijave registriran za djelatnost za koju podnosi prijavu (izvadak iz trgovačkog suda/obrtnog registra/registra udruga; rješenje nadležnog tijela),
· Uvjerenje o stjecanju statusa tradicijskog, odnosno umjetničkog obrta ukoliko obavljaju djelatnost na tradicijski odnosno umjetnički način izdano od Hrvatske obrtničke komore,
· izjavu o korištenim de minimis potporama,
· izjavu o nepostojanju dvostrukog financiranja,
· opis ulaganja za koji se traži potpora,
· dokaz da se podnositelj prijave nalazi u kategoriji mikro, malih i srednjih poduzeća,
· dokaz o vlasništvu objekta, radionice, odnosno najmu (suglasnost vlasnika objekta/radionice) ako se ulaganje odnosi na građenje, dogradnju ili adaptaciju,
· dokument kojim je odobreno građenje, dogradnja ili adaptacija izdan od nadležnog tijela,
· izjava ovlaštenog projektanta da za građenje ili postojeću građevinu nije potreban akt kojim se odobrava građenje, odnosno nije bilo potrebno ishoditi akt  kojim se odobrava građenje,
· preslike računa prihvatljivih troškova,
· dokaz o plaćenim prihvatljivim troškovima, a ukoliko se radi o gotovinskim računima potrebna je blagajnička uplatnica i isplatnica
· potvrdu Porezne uprave o nepostojanju duga po osnovi javnih davanja ne starija od 30 dana od dana podnošenja zahtjeva,

· potvrdu banke o IBAN-u podnositelja prijave i 
· privolu za prikupljanje i obradu osobnih podataka.
NAČIN, MJESTO I ROK PODNOŠENJA PRIJAVA

Prijavni obrazac, obrazac o korištenim de minimis potporama, obrazac izjave o nepostojanju dvostrukog financiranja i obrazac privole za prikupljanje i obradu osobnih podataka mogu se podići u Upravnom odjelu za turizam, kulturu i sport Osječko-baranjske županije ili na službenim mrežnim stranicama Županije www.obz.hr, te se isti s propisanom dokumentacijom dostavlja osobno ili na adresu 
Pisarnica Županije

Županijska 4

31000 Osijek
s naznakom 

                 „Prijava na Javni poziv za dodjelu potpora za ulaganja u razvoj

i unaprjeđenje ruralnog turizma“

Ovaj Javni poziv objavljuje se na službenim mrežnim stranicama Županije.
Javni poziv je otvoren od 2. svibnja 2023. godine do 16. svibnja 2023. godine, odnosno do utroška sredstava planiranih u Proračunu Osječko-baranjske županije za 2023. godinu. 
Sve informacije mogu se dobiti u Upravnom odjelu za  turizam, kulturu i sport Osječko-baranjske županije ili na telefon 031/221-536; 031/221-561.
5. OSTALE INFORMACIJE

Prijave se obrađuju te se o njima odlučuje redoslijedom zaprimanja.
Iz sredstava Proračuna Županije temeljem ovog Javnog poziva pravnoj ili fizičkoj osobi se mogu odobriti sredstva za samo jedno ulaganje. 
Odluku o dodijeli potpore donosi Župan na prijedlog Povjerenstva za potpore u ruralnom turizmu, koja se objavljuje na službenim mrežnim stranicama Županije najkasnije u roku 15 dana od dana njezinog donošenja.
